11/06/2012 | Administración LocalMunicipal
Narón
Secretaría
Aprobación definitiva e publicación do texto íntegro da Ordenanza de rotulación de vías urbanas, diseminados e numeración de edificios

O Concello Pleno de Narón, en data 25/11/2011 aprobou inicialmente a ordenanza de rotulación de vías urbanas, diseminados e numeración de edificios, o que foi publicado no BOP n.º 22 do día 01/02/2012 para exposición pública polo prazo de 30 días, para presentación de alegacións. Rematado o prazo de alegacións sen que se presentara ningunha, enténdese aprobada definitivamente co seguinte texto: Á vista da normativa especificada pola Resolución conxunta da Presidencia do Instituto Nacional de Estatística e do director xeral de Cooperación Territorial do 1 de abril de 1997, pola que se ditan as instrucións técnicas aos concellos sobre a xestión e revisión do padrón municipal (publicado no BOE, núm.87, do 11 de abril de 1997, mediante a Resolución, do 9 de abril de 1997, da Subsecretaría da Presidencia do Goberno) tómase en conta a importancia que a nomenclatura e rotulación de vías públicas e a numeración de edificios ten para o padrón municipal de habitantes e, polo tanto, para a formación do censo electoral. O artigo 75 do Regulamento de poboación e demarcación territorial, incluído dentro do capítulo relativo á comprobación e control do padrón municipal, dispón que: “Os concellos manterán actualizadas a nomenclatura e rotulación das vías públicas e a numeración dos edificios, informando disto a todas as administracións públicas interesadas. Deberán manter tamén a correspondente cartografía”. Por outra parte, o artigo 35 da Lei orgánica 5/1985, do 19 de xuño, do réxime electoral xeral, establece que para a revisión anual do censo electoral os concellos enviarán as altas e baixas dos residentes. Nin que dicir ten que tamén se dá seguridade e axilidade na localización de inmobles no termo municipal, o que serve para múltiples actos da vida cidadá (prestación de servizos, tráfico xurídico de inmobles, etc.). Pero esta ordenanza, ademais de regular os criterios técnicos para a rotulación e a numeración, e o procedemento para a súa asignación, recolle criterios para a denominación das vías públicas. Por último, recóllense os deberes, tanto do propio concello como dos propietarios dos inmobles, en canto á conservación e mantemento dos rótulos das rúas, e en particular da numeración, co fin de manter esta información o máis actualizada posible. O obxecto da presente ordenanza é o de regular a denominación e rotulación das rúas e demais vías urbanas, así como a numeración de casas, edificios, e vivendas do termo municipal de Narón, co fin da súa identificación precisa para todos os efectos que sexan necesarios. Para o non previsto na presente ordenanza, estarase ao regulamentado nas ordenanzas do Plan xeral de ordenación urbana do Concello de Narón e, en xeral, na lexislación sobre réxime local e as normas sobre xestión e revisión do padrón municipal de habitantes, aos cales se adaptará en caso de modificación destas. As rúas e demais vías públicas levarán o nome que o Concello de Narón acordase ou acorde no sucesivo. As rúas que se constrúan en terreo particular, non poderán ostentar no seu interior ningún nome, se para iso non están autorizados os propietarios polo concello. Primeiro.- O procedemento pode iniciarse de oficio, ou ben, a solicitude da persoa interesada. Cando se outorgue licenza de obras nunha vía que non teña nome ou numeración aprobada, o titular desta solicitará a denominación e numeración correspondente, no Servizo de Estatística do concello, achegando un plano de situación e outro plano da planta baixa, a escala 1/100, do proxecto autorizado, así como outra información que se considere oportuna (fotografías, outros planos, etc). Segundo.- Cando a solicitude conteña unha concreta denominación dunha vía pública, terá que ser acompañada dunha xustificación ou exposición razoada desta. Terceiro.- O servizo correspondente fará os estudos que procedan e preparará a correspondente documentación, que deberá conter, en todo caso, un plano ou esbozo das vías afectadas ou predios. Primeiro.-A aprobación da numeración de vías e edificios compete á Alcaldía, sen prexuízo da delegación que teña establecida. Segundo.- A aprobación da denominación de rúas e outras vías públicas compete, en todo caso, ao Concello Pleno, tras o ditame da comisión informativa correspondente. Este ditame non será vinculante e poderá prescindirse del no caso de tramitación de urxencia suficientemente motivada. Terceiro.- Os acordos notificaranse a cantas persoas, físicas ou xurídicas, figuren como interesadas ou pidan resultar afectadas por estes; así como ás entidades, empresas ou organismos que presten servizos públicos destinados á colectividade. A competencia para ordenar a execución do proxecto de rotulación física de nome e números exercerase pola xerencia de Urbanismo, de acordo coas características dos rótulos aprobados por este organismo e que, en todo caso, deberán ser acordes coa sinalización e outros elementos de mobiliario urbano do conxunto da cidade. A rotulación das vías urbanas axustarase ás seguintes normas: a) Cada vía urbana estará designada por un nome aprobado polo concello. Dentro do termo municipal de Narón non poderá haber dúas vías urbanas co mesmo nome, salvo que, en todo caso, se diferencien polo tipo de vía. b) Non se poderán fraccionar rúas que, pola súa morfoloxía, deban de ser de denominación única. En consecuencia, procurarase que unha rúa teña un só nome, a menos que chegue a variar a dirección en ángulo recto, ou que estea atravesada por un accidente físico, ou cortada por unha rúa máis ancha ou por unha praza, en cuxo caso estes tramos poderán ser rúas distintas. c) O nome elixido deberá situarse en rótulo ben visible, colocado ao principio e ao final da rúa, e nunha, cando menos, das esquinas de cada cruzamento. Nas prazas colocarase no seu edificio preeminente, así como nos principais accesos. Nos barrios ou rúas irregulares, que presenten entrantes ou prazas respecto á vía matriz, deben colocarse tantos rótulos de denominación como sexan necesarios para a súa perfecta identificación, podendo ser incluso que cada edificio leve o rótulo da vía á que pertence. Primeiro.- Poderá elixirse calquera nome para designar unha vía pública. Este deberá ser adecuado para a súa identificación e uso xeral e habitual. Segundo.- Non poderán ser elixidos aqueles nomes que estean afectados pola Lei de memoria histórica. Terceiro.- Modificaranse aqueles nomes que estean afectados pola antedita Lei. En calquera caso, a asignación de nomes levarase a cabo con carácter homoxéneo, atendendo á nomenclatura predominante na zona de que se trate. O mesmo criterio terase en conta para a asignación de varios nomes á vez, cando se refiran a novas construcións. Cuarto.- Manteranse os nomes actuais que fosen consolidados polo uso popular. As modificacións de nomes preexistentes só procederá naqueles supostos que fosen debidamente xustificados na proposición, e serán ponderados polo concello, atendendo aos posibles prexuízos que puideran derivarse para os veciños afectados por esta modificación. Quinto.- No conxunto deberá procurarse a recuperación dos nomes orixinais das rúas, e en caso de vías ou espazos de nova creación deben facerse estudos sobre os antecedentes e denominacións deste trazado, co obxecto da súa recuperación na medida do posible. Sexto.- En canto aos nomes persoais rexerán, ademais, os seguintes criterios: a) Corresponderán a persoas falecidas. Excepcionalmente, en consideración ás circunstancias motivadas na proposición que se presente, poderán ser persoas non falecidas. b) Responderán a criterios de historicidade con carácter preferente pero non excluínte. c) Terán prioridade os nomes de fillos ilustres ou significativos de Narón, ou de persoas de igual rango, relacionadas coa cidade. A continuación, e co mesmo criterio, da Coruña, España, Hispanoamérica e resto do mundo. a) O concello cada catro anos debe revisar, actualizar e completar a nomenclatura e rotulación das rúas e outras vías públicas e a numeración dos edificios, así como a revisión das entidades ou agrupamentos de poboación do termo e a da súa división en seccións de acordo coas leis que a rexen. b) Os edificios e vivendas situadas nas rúas da cidade están suxeitas a servidume de soportar a colocación nas fachadas das placas correspondentes ao nome das rúas, numeración de policía. Para tal efecto, os propietarios e usuarios dos inmobles deberán procurar a perfecta visibilidade das placas correspondentes, deixándoas libres e sen ningún impedimento. c) Numeración dos edificios e terreos. Todos os edificios e terreos situados en áreas urbanas do municipio deben mostrar a placa indicadora do número que lles corresponde na rúa ou praza na que o inmoble se encontre localizado. Estas placas deben ser instaladas e mantidas en bo estado de conservación polos propietarios de inmobles, no modelo oficial aprobado polo concello. Para tales efectos, e coa finalidade de conservar permanentemente actualizada a correspondente base de datos de denominación de rúas e numeración de edificios, a Unidade de Estatística do concello será informada sobre os procesos relativos a conceder o permiso de planificación para a demolición, construción e licenzas de actividade, e as de fragmentación, segregación e división de solar, explotacións e, en xeral, todos aqueles que dalgunha maneira afectan a este. Para a numeración de edificios teranse en conta os seguintes criterios: a) Nas vías urbanas deberá estar numerada toda a entrada principal, independentemente de que teña acceso a vivendas ou locais, calquera que sexa o seu uso. b) Non se numerarán as entradas accesorias ou baixos como tendas, garaxes, dependencias agrícolas, bodegas e outras, as cales se entende que teñen o mesmo número que a entrada principal que lle corresponde. Non obstante, cando nunha vía urbana existan entradas laterais ou traseiras de edificios xa numerados noutras vías como tendas, garaxes ou outros, cuxo acceso único sexa pola dita entrada lateral ou traseira, numerarase o edificio, tendo este número carácter accesorio. c) Os números pares estarán de forma continuada na man dereita da rúa e os impares na esquerda. A numeración partirá dende o extremo ou acceso máis próximo á vía principal que atravesa o municipio (Estrada de Castela). Nas prazas non haberá máis que unha numeración seguida ou correlativa. d) Cando pola construción de novos edificios ou outras causas existan duplicados, engadirase, se fose necesario, unha letra A, B, C. ao número común para non romper a serie numérica da vía á que pertencen. Poderán manterse os saltos de numeración debidos a derrubamentos de antigos edificios ou a outros motivos, que terán carácter provisorio. Nos soares para construír terase en conta pola súa anchura, posición ou futuro destino, reservando, para tal efecto, os números que se xulguen convenientes para evitar neles vindeiras modificacións de numeración da rúa ou vía á que pertencen. Este números consideraranse igualmente como provisorios. Cando se realice a revisión da numeración dunha rúa ou vía pública, renumeraranse os edificios cando pola existencia de duplicados ou outras causas (saltos de numeración etc.) houbera problemas reais de identificación, sobre o terreo, dos edificios. e) Deberá darse solución lóxica a todos aqueles casos excepcionais que non se axusten á disposición habitual de edificios formando rúas e prazas, de maneira que cada entrada principal quede identificada sempre numericamente. No caso de edificios ou bloques con portais ou entradas independentes, sen acceso directo dende a rúa, a solución consistirá en colocar na rúa na que o bloque de edificios tivera o acceso principal, un rótulo que conteña o total de número a que dá acceso. f) Os edificios situados en diseminado tamén deberán estar numerados. Se estivesen distribuídos ao longo de camiños, estradas ou outras vías, numerarase de forma análoga ás rúas, aínda que para iso se requira incluír como vía os camiños ou outras entidades, respectando en todo caso a toponimia do lugar ou incluír construcións que se encontren algo desviadas pero servidas polas ditas rutas. Pola contra, se estivesen totalmente dispersas, deberán ter unha numeración correlativa dentro da entidade, creando así unha numeración para o núcleo e outra distinta para as zonas diseminadas. En xeral, toda construción en diseminado debe identificarse pola vía na que poida inserirse e polo número á que ela pertence; e se isto non fose posible, polo nome da entidade de poboación á que pertence e polo número de serie asignado. Primeiro.- Dentro dos edificios é preciso dispor dunha ordenación uniforme que permita identificar cada unha das vivendas. Nos casos nos que exista duplicidade ou indeterminación na identificación dunha vivenda, será preciso realizar as modificacións oportunas co fin de eliminar calquera tipo de ambigüidade. Polo tanto, requírese unha numeración de plantas e, dentro de cada planta, unha completa identificación das vivendas mediante a asignación de números ou letras nas súas entradas principais. Tamén será necesario identificar cun número ou letras as escaleiras principais ou independentes, no caso de que houbera máis dunha. Segundo.- Todos os edificios de uso e utilidade pública levarán a súa correspondente inscrición, expresando nela o nome e destino deles. Primeiro.- Os propietarios non poderán opoñerse á figuración nas fachadas das súas casas de rótulos de rúas, dirección de circulación ou calquera outra indicación que se refira ao servizo público. Segundo.- Queda prohibido alterar ou ocultar a rotulación ou numeración de vías e edificios. Terceiro.- Os propietarios teñen a obriga de colocar os números das casas e na forma que, se é o caso, poida establecerse. Cuarto.- Nos casos en que o concello acordase cambiar a numeración dos edificios nos que xa figurasen números será de conta municipal tanto a adquisición da nova placa como a súa colocación, salvo que a renumeración fose precisa por indebida actuación dos afectados polo cambio, en cuxo suposto serán eles os que asuman os custos totais, sen prexuízo das sancións que puideran corresponderlles. Quinto.- A inexistencia de placas de numeración ou discordancia das existentes coa numeración oficial vixente, dará lugar, ademais da sanción que corresponda, á colocación ou substitución, se é o caso, das placas adecuadas por parte dos servizos municipais, a conta dos propietarios, fixándose como prezo para tales casos, o de 15.20 euros por placa colocada, incluíndo todos os conceptos( material, man de obra, gastos xerais e impostos). Para tal efecto, a Alcadía requirirá ao interesado ou comunidade de propietarios co fin de que proceda a instalar a nova placa de sinalización nun prazo non superior a 20 días, transcorridos estes procederase de oficio polo concello á súa instalación. Calquera incumprimento das prohibicións e deberes citados dará lugar a requirimento para a súa corrección. No caso de non cumprirse poderá impoñerse unha multa coercitiva establecéndose un novo prazo, sen prexuízo doutras formas de execución forzosa. O incumprimento de calquera das obrigas ou das prohibicións contidas na presente ordenanza terá a consideración de infracción administrativa e poderá ser sancionado pola Alcaldía ou os seus delegados na forma e contía que se regulamenta nos artigos seguintes. As infraccións ás normas reguladas polo presente decreto serán sancionadas, tras a tramitación do expediente correspondente, cunha multa por valor que para cada infracción se establece e concreta no cadro de sancións unido como anexo a esta ordenanza. Ningunha pena se imporá polas infraccións en virtude deste regulamento, senón en virtude do procedemento instruído baixo as regras deste capítulo e de conformidade cos principios enunciados no título IX da Lei 30/1992, do 26 de novembro, de réxime xurídico das administracións públicas e do procedemento administrativo común, e no Real decreto 1.398/1993, do 4 de agosto, polo que aproba o regulamento para o exercicio de potestade sancionadora, ou da normativa que, nesta materia, se encontre vixente en cada momento. Os poderes para impoñer sancións en virtude da presente ordenanza serán do alcalde, sen prexuízo de que o poder pode ser delegado na Comisión do Goberno ou no concelleiro que corresponda nos termos establecidos no artigo 10.3 do Real decreto 1.398/1993, 4 de agosto, que aproba o Regulamento para o exercicio da potestade sancionadora. O prazo máximo para a tramitación e resolución dos procesos sancionadores será de seis meses a partir da data de inicio. Serán de aplicación, se este período é superado, as disposicións dos artigos 43 e 44.2 da Lei 30/1992, do 26 de novembro, de réxime xurídico das administracións públicas e procedemento administrativo común, segundo o procedemento se inicie por instancia da parte interesada ou de oficio. Primeiro.- O procedemento para a imposición de sancións será iniciado por acordo do órgano competente, ben de oficio, ou como resultado de denuncias formuladas polos servizos municipais. Segundo.- As denuncias por parte de terceiros poden ser feitas por escrito dirixido ao órgano competente, ou mediante follas de reclamacións do servizo, cando sexan esixibles de conformidade coas normas vixentes. As queixas feitas por persoas interesadas deben incluír o seu nome, enderezo e número de identificación nacional. No caso de alegacións formuladas en nome de sociedades, asociacións ou institucións, tales datos referiranse ao representante que a subscriba no escrito, e debe facer constar tamén o nome da persoa xurídica a quen represente e xustificar documentalmente a súa representación. Se as alegacións non comprenden algún dos elementos mencionados, a autoridade competente requirirá a quen a formule para que no período de dez días poida corrixir as irregularidades detectadas, coa advertencia de que se non o fan, o proceso sancionador continúa de oficio, e non será considerado como parte denunciante se se tratase da persoa interesada. Terceiro.- En todas as denuncias feitas pola Policía Local ou por outras forzas de seguridade, será realizada unha breve exposición dos feitos e datos de identificación do infractor, a condición, destino e identificación do axente, que pode ser a través de número de identificación profesional, así como aquelas circunstancias e os datos para axudar a determinar o tipo de infracción. Cuarto.- O acordo para iniciar o procedemento ditado polo conxunto mínimo establecido no artigo 13.1 do Real decreto 1398/1993, do 04 de agosto, notificarase ao instrutor, ao denunciante e ás outras partes interesadas, e darase un prazo de quince días, de acordo co artigo 16 da referida norma. Primeiro.- O órgano administrativo responsable para a instrución do proceso sancionador realizará de oficio todas as accións que sexan axeitadas para a determinación, coñecemento e comprobación de datos en virtude dos que hai que emitir a resolución, que pode, se é o caso, aceptar arquivar os documentos cando non deriven responsabilidade. Segundo.- Finalizada a instrución do procedemento, o órgano competente fará proposta de resolución, que se notificará ás partes interesadas, dándolles un prazo de 15 días para facer alegacións e presentar os documentos e informacións que consideren pertinentes. A audiencia ao interesado non será necesaria nos supostos regulados no artigo 84.4 da Lei 30/1992 sobre o réxime xurídico das administracións públicas e procedemento administrativo común. Primeiro.- A resolución do procedemento sancionador, que será sempre motivado e esgotará a vía administrativa, notificaráselle ao interesado e ao reclamante, cando este fose tido tamén como interesado neste. Segundo.- Contra as resolucións administrativas relativas aos procedementos sancionadores pode ser presentado un recurso contencioso-administrativo no prazo de dous meses, contados a partir do día seguinte ao da súa notificación, ante os tribunais do contencioso administrativo de Galicia. Con carácter potestativo, as partes interesadas poden presentar un recurso de reposición, previo ao contencioso-administrativo no prazo dun mes, a partir do día seguinte ao da notificación da resolución, ante o mesmo órgano que emitiu o acto de que se trate. As sancións impostas en virtude da presente ordenanza deben ser cumpridas no prazo de quince días, contados a partir do día seguinte ao día en que se fai firme a resolución que puxo fin á vía administrativa. Tras este período sen que foran feitas efectivas, procederase á súa recadación pola vía de constrinximento na forma e prazo establecidos no Regulamento xeral de recadación. As imposicións de sancións pecuniarias que correspondan serán independentes, se é o caso, da obrigación de reparar os danos causados. Primeiro.- As infraccións reguladas nesta ordenanza caducarán tras dous anos. Segundo.- A sancións firmes impostas en virtude da aplicación desta ordenanza caducarán tras dous anos. Terceiro.-. O prazo de prescrición das infraccións comezará a contar dende o día en que a infracción foi cometida. Interromperá a prescrición do procedemento de iniciación, con coñecemento do interesado, do procedemento sancionador, reiniciándose o prazo de prescrición, se o expediente sancionador estivese paralizado durante máis dun mes por causa non imputable ao presunto responsable. Cuarto.- O prazo de prescrición das sancións comeza a partir do día seguinte a aquel en que a resolución pola que se impón a sanción sexa firme. Interromperá a prescrición a iniciación, con coñecemento do asunto polo interesado, do proceso de execución, volvendo a transcorrer o prazo se está paralizado dende hai máis dun mes por causa non imputable ao infractor. De acordo co disposto na Lei 30/1992 sobre o réxime xurídico administracións públicas e procedemento administrativo común, modificada pola Lei 4/1999, do 14 de xaneiro, o concello, dentro dun ano a partir da entrada en vigor desta ordenanza, elaborará os modelos de expediente nos que se materialice o procedemento sancionador desta ordenanza coa finalidade de buscar a axilidade, celeridade e eficacia da xestión administrativa municipal. A primeira revisión da nomenclatura e numeración de edificios e terreos que define o capítulo IV desta ordenanza deberá ser feita dentro dos dous anos seguintes da súa entrada en vigor. A presente ordenanza entrará en vigor nos termos previstos no artigo 70.2 da Lei 7/1985, do 2 de abril, reguladora das bases do réxime local. De conformidade co disposto no Art.107.3 da Lei 30/92, de 30 de novembro sobre o Réxime Xurídico das Administracións Públicas e Procedemento Administrativo Común e co Art.10. b da Lei 29/98, de 13 de xullo reguladora da Xurisdición Contencioso Administrativa, poderá interporse recurso contencioso-administrativo no prazo de 2 meses contados a partir da súa publicación ante a Sala do Contencioso Administrativo do Tribunal Superior de Xustiza da Galicia. Narón, 1 de xuño de 2012 O ALCALDE José Manuel Blanco Suárez